禪那
註釋

↑  
《發智論》：「初靜慮所增隨眠，三根（喜、樂、捨根）相應，除苦、憂根。……第二靜慮所增隨眠，喜、捨根相應。……第三靜慮所增隨眠，樂、捨根相應。第四靜慮所增隨眠，捨根相應。」

《大毘婆沙論》：「謂或有執：樂苦二受，隨所依身，從欲界乃至第四靜慮皆有，喜憂二受，隨所依心，從欲界乃至非想非非想處皆有。為遮彼意，欲顯：樂受，唯在欲界、初、及第三靜慮；苦憂二受，唯在欲界；喜受，唯在欲界、初、二靜慮；唯有捨受，遍在諸地。」

「如契經說：『初靜慮，憂根滅。第二靜慮，苦根滅。』問：離欲染時，斷憂及苦，契經何故作是說耶？答：依過對治，故作是說，謂：離欲染位，雖斷苦根，而未名為過苦對治，於初靜慮得離染時，過苦對治故，說苦滅，苦對治者，謂初靜慮。復次、依過族姓，及苦所依，故作是說，謂：離欲染位，雖斷苦根，而未過苦所依、族姓，於初靜慮得離染時，過苦所依，及苦族姓故，說苦滅，所依、族姓，謂諸識身。問：離欲染位，雖斷憂根，而未過彼對治，所依及彼族姓，不應說憂初靜慮滅。答：憂根對治、所依、族姓，皆在意識，既與憂根同在意識故，正斷時，即說彼滅；苦根所依，及苦族姓，不與對治同在一識故，過對治、所依、族姓，方說苦滅。……」

「樂根云何？答：依順樂觸所生，身、心樂，平等受，受所攝，是謂樂根。苦根云何？答：依順苦觸所生，身苦，不平等受，受所攝，是謂苦根。喜根云何？答：依順樂觸所生，心悅，平等受，受所攝，是謂喜根。憂根云何？答：依順苦觸所生，心慼，不平等受，受所攝，是謂憂根。捨根云何？答：依順不苦不樂觸所生，身、心捨，非平等、非不平等受，受所攝，是謂捨根。……

問：世尊何故？於受蘊中，苦受、樂受，各立二根，不苦不樂受，唯立一耶？答：……復次、苦樂二受，有明利，有不明利，有輕躁，有不輕躁，有安住，有不安住；諸明利、輕躁、不安住者，立憂、喜受；諸不明利、不輕躁、安住者，立苦、樂受；不苦不樂受，唯不明利、不輕躁、安住，故合立一。」

「問：何因緣故，一切有情，命終結生，必住捨受？答：於五受中，無有行相昧劣，如捨受者；於十時中，無有昧劣，如死及生時者故，住捨受，命終結生。」

「五根者，謂：信根，精進根，念根，定根，慧根。五力亦爾。此五隨名，即心所中，各一為性。……

七覺支者，一、念覺支，二、擇法覺支，三、精進覺支，四、喜覺支，五、輕安覺支，六、定覺支，七、捨覺支。擇法，即慧；喜（），即喜根（）；捨，謂：行捨，餘四如名，即心所中，各一為性。……

八道支者，謂：正見，正思惟，正語，正業，正命，正精進，正念，正定。正見，即慧。正思惟，即尋。正語、業、命，即隨心轉三根，所發身、語無表。餘三如名，即心所性。」

「問：若是靜慮支，亦是菩提分耶？答：應作四句，有是靜慮支，非菩提分，謂：伺，樂受，捨受；有是菩提分，非靜慮支，謂：精進，正語，正業，正命；有是靜慮支，亦是菩提分，謂：餘菩提分法（正思惟，信、念、慧，喜、輕安、定、捨）；有非靜慮支，亦非菩提分，謂除前相。問：何故伺、樂受、捨受，不立菩提分耶？答：被覆損故，謂：伺被正思惟之所覆損，樂受被輕安樂之所覆損，捨受被行捨之所覆損故，不立為菩提分法。問：若爾，何故立靜慮支？答：菩提分中，為策正見，立正思惟，為菩提分；伺行相細，策正見中，為尋覆損；立靜慮支，為遮下地惡、不善法，不相覆損。菩提分中，輕安、樂受，同一剎那，有相覆損；靜慮支中，地別建立，無覆損義。菩提分中，行捨、受捨，同一剎那，有相覆損；靜慮支中，對治利益，支用各別，不相覆損。」
↑ 《善見律毘婆沙》：「
初禪有五支，何謂為五支？一者、念，二者、思，三者、喜，四者、樂，五者、定，是為五支。……
第二禪定有四支，何謂為四？一者、清，二者、喜，三者、樂，四者、一心。若廣說有四，略說有三，如經文所說：『何時三支起？喜、樂、一心耶。』……
第三有二支，如經本所說：『問曰：何時二支出於第三禪定中？答曰：樂、一心。』……
第四禪有三支，捨、識、一心，廣說有三，略說有二，如經中所說：『何時起二支？是第四禪定中，起二支（捨、一心）。』」
↑ 《大毘婆沙論》：「四靜慮者，謂：初靜慮，乃至第四靜慮。有說：尋、喜、樂、捨，相應靜慮，如次為四。此有二種：一、修得，二、生得。修得者，即彼地攝心一境性，若并助伴，即五蘊性。生得者，隨地所繫，餘五蘊為性。已說自性，當說所以，問：此四何緣說為靜慮？答：靜，謂寂靜；慮，謂籌慮。此四地中，定、慧平等，故稱靜慮；餘隨有闕，不得此名。」「五現法涅槃論者，謂外道執：若於現在，我受安樂，名得涅槃，若我有苦，爾時不名得涅槃者，不安樂故。 「外道執有四種解脫：一名、無身，二名、無邊意，三名、淨聚，四名、世間窣堵波。無身者，謂：空無邊處。無邊意者，謂：識無邊處。淨聚者，謂：無所有處。世間窣堵波者，謂：非想非非想處。」「現法涅槃者，謂：於現身所得涅槃。問：此何故成見取？答：五妙欲，有垢有穢，有毒有濁，是鄙劣法，彼執同於出離等樂，或涅槃樂，故成見取。問：入四靜慮具足住，是勝功德，何故取為現法涅槃、亦名見取？答：世俗靜慮，有垢有穢，有毒有濁，是鄙劣法，彼執同於離垢穢樂，或涅槃樂，故成見取。問：亦有外道，執無色定為涅槃者，此中何故不說？答：彼諸外道，多執靜慮為涅槃，少執無色，此中依多分說，是以無過。復次、彼執無色為究竟涅槃，此中說現法涅槃故，不說彼。復次、四根本靜慮，是樂道所攝故，諸外道計為現法涅槃；四無色，是苦道所攝故，彼不執為現法涅槃。復次、無色定微細，諸外道，於彼不了達故，謂為斷滅，深生怖畏故，不說為現法涅槃。以是故，不說無色。」
初、作是念：此我清淨解脫，出離一切災橫，謂：現受用妙五欲樂，爾時名得現法涅槃。
第二、能見諸欲過失，彼作是念：欲所生樂，眾苦所隨，多諸怨害，定所生樂，微妙寂靜，無眾苦隨，離諸怨害；復作是念：此我清淨解脫，出離一切災橫，謂：現安住最初靜慮，爾時名得現法涅槃。
第三、能見諸欲、尋伺，俱有過失，彼作是念：此我清淨解脫，出離一切災橫，謂：現安住第二靜慮，爾時名得現法涅槃。
第四、能見諸欲、尋伺、及喜過失，彼作是念：此我清淨解脫，出離一切災橫，謂：現安住第三靜慮。爾時名得現法涅槃。
第五、能見諸欲、尋伺、喜、入出息，皆有過失，彼作是念：此我清淨解脫，出離一切災橫，謂：現安住第四靜慮，爾時名得現法涅槃。」
↑  
《大毘婆沙論》：「有八等至，謂：四靜慮，四無色。有三等至，謂：味相應、淨、無漏。此中前七，各具三種；第八唯二，謂除無漏。」

「問：等持、等至，有何差別？答：有說，等持一物為體，等至五蘊為體。有說：等持一剎那，等至相續。有說：諸等持即等至，有等至非等持，謂：無想等至，滅盡等至。有說：亦有等持非等至，謂：不定心相應等持。由此應作四句：有等至非等持，謂：二無心定；有等持非等至，謂：不定心相應等持；有等至亦等持，謂：一切有心定；有非等至亦非等持，謂：除前相。」
↑  
智顗《摩訶止觀》：「但禪支諸定，助道有力，大小乘經，皆共稱美，若四禪八定，《毘曇》《成實》，明之委細。」
↑  
《大毘婆沙論》：「云何空無邊處？……契經中說：『超諸色想，滅有對想，不思惟種種想，入無邊空，空無邊處，具足住，是名空無邊處。』……此中超諸色想者，謂：超眼識相應想。……滅有對想者，謂：滅耳、鼻、舌、身識相應想。……不思惟種種想者，謂：不現起第四靜慮、意識相應、諸雜亂想。……問：此何故名空無邊處？為以自性？為以所緣？……答：應作是說，此不以自性，亦不以所緣，但以加行故，名空無邊處，如《施設論》說：『以何加行修空無邊處定？由何加行入空無邊處定？謂：初業者，先應思惟，牆上、樹上、崖上、舍上等，諸虛空相。取此相已，假想勝解，觀察照了，無邊空相。以先思惟無邊空相，而修加行，展轉引起，初無色定。』故說此名空無邊處。……復次、依等流故，說此定名空無邊處，謂：瑜伽師從此定出，必起相似空想現前，曾聞苾芻出此定已，便舉兩手，捫摸虛空；有見問言：『汝何所覓？』苾芻答曰：『我覓自身。』彼言：『汝身即在床上，如何餘處更覓自身？』故從此出，起虛空想，此想即是前定等流。」

「問：空界云何？答：……阿毘達磨作如是說：云何空界？謂：隣礙（）色，礙謂積聚，即牆壁等有色，近此名隣礙色，如牆壁間空，叢林間空，樹葉間空，窓牖間空，往來處空，指間等空，是名空界。」

《集異門論》：「問：空遍處定加行云何？修觀行者由何方便，而能證入空遍處定？答：初修業者，創修觀時，於此世界，取舍上空，或地上空，或樹上空，或巖上空，或山上空，或川中空，或谷中空。於此等空，隨取一相，以勝解力，繫念思惟，假想觀察，安立信解，是某空相。……為攝散動馳流心故，於一空相，繫念思惟，謂：此是空，非為識等。思惟此相，精勤勇猛，乃至令心相續久住，由斯加行能入空定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟此境定是空相，無二無轉，能入空定。

問：若此未能入空遍處定者，空遍處定加行云何？修觀行者由何方便，乃能證入空遍處定？答：即依如前所入空定，令心隨順，調伏趣向，漸次柔和，周遍柔和。一趣定已，復想此空，漸次增廣，東、南、西、北，遍皆是空。……為攝散動馳流心故，於遍空相，繫念思惟，此遍是空，非遍識等。思惟此相，精勤勇猛，乃至令心相續久住，由斯加行，乃漸能入空遍處定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟此境遍皆是空，無二無轉，從此乃入空遍處定。」
↑  
《大毘婆沙論》：「云何識無邊處？如契經說：『超一切空無邊處，入無邊識，識無邊處，具足住，是名識無邊處。』問：此何故名識無邊處？……答：應作是說，……但以加行，名識無邊處，如《施設論》說：『以何加行修識無邊處定？由何加行入識無邊處定？謂：初業者，先應思惟，清淨眼等，六種識相。取此相已，假想勝解，觀察照了，無邊識相。以先思惟無邊識相，而修加行，展轉引起，第二無色定。』故說此名識無邊處。復次、依等流故，說此定名識無邊處，謂：瑜伽師從此定出，必起相似識相現前，謂：於識相，歡悅而住。」

《集異門論》：「問：識遍處定加行云何？修觀行者由何方便，而能證入識遍處定？答：初修業者，創修觀時，於此身中，或取清淨眼識相，或取清淨耳識相，或取清淨鼻識相，或取清淨舌識相，或取清淨身識相，或取清淨意識相。於此諸識，隨取一相，以勝解力，繫念思惟，假想觀察，安立信解，是某識相。……為攝散動馳流心故，於一識相，繫念思惟，謂此是識，非為空等。思惟此相，精勤勇猛，乃至令心相續久住，由斯加行，能入識定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟此境定是識相，無二無轉，能入識定。

問：若此未能入識遍處定者，識遍處定加行云何？修觀行者由何方便，乃能證入識遍處定？答：即依如前所入識定，令心隨順，調伏趣向，漸次柔和，周遍柔和。一趣定已，復想此識，漸次增廣，東、南、西、北，遍皆是識。……為攝散動馳流心故，於遍識相，繫念思惟，此遍是識，非遍空等。思惟此相，精勤勇猛，乃至令心相續久住，由斯加行，乃漸能入識遍處定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟此境遍皆是識，無二無轉，從此乃入識遍處定。」

《大毘婆沙論》：「問：虛空、空界，有何差別？答：虛空非色，空界是色。虛空無見，空界有見。虛空無對，空界有對。虛空無漏，空界有漏。虛空無為，空界有為。」

《舍利弗阿毘曇論·非問分·道品》：「如比丘，如是思惟：我已遍解無邊空處行，頗有法勝無邊空處不？比丘便作是念：唯有識，勝無邊空處行，識以何因故勝？我以識，遍解無邊空處故。如比丘，思惟無邊識處寂靜，知、解、受無邊識處寂靜。如行人，若想、憶想，是名識處想，此想與定，共生、共住、共滅，是名入識處定。」

《解脫道論》：「問：無邊虛空者，云何為空？答：是空入、空界、空穴，不為四大所觸，此謂為空。於空，正安心，令滿無邊，此謂無邊。……無邊識者，唯彼虛空，以識作意，令滿無邊，是謂無邊識處。問：色、非色法？云何執為無邊？答：唯無色法故，成無邊，何以故？非色之法，無有邊際，不可得故。」
↑  
《大毘婆沙論》：「云何無所有處？如契經說：『超一切識無邊處，入無所有，無所有處，具足住，是名無所有處。』問：此何故名無所有處？答：此中無我、無我所故。問：一切地中，無我、我所，何獨此名無所有處？答：無有餘地，能令我執及我所執，羸劣穿薄，勢力減少，如此地者故，此獨名無所有處。復次、此地無有真實、常、恒、不變易法，損伏常見，勝諸餘地故，此獨名無所有處。復次、此地無有所趣、所歸、屋舍、室宅，能為救護，摧伏憍慢、懈怠、放逸，勝諸餘地故，此獨名無所有處。復次、此地中無無邊行相，初捨彼相故，此獨名無所有處。尊者世友作如是說：於此定中，無能、所攝行相轉故，如說非我有處、有時、有所屬物，亦無處、時、物屬我者故，此獨名無所有處。……

問：佛何故說無所有處獨名捨耶？答：捨，謂聖道能盡捨故，有聖道地，此最為後故，於此地，獨立捨名。尊者世友作如是說：此地近捨假想、勝解無邊行相，麁觀解故，獨立捨名。大德（覺天）說曰：此地棄捨作意、功用、無邊行相，心、心所法，無功用住故，獨名捨。」

《集異門論》：「問：此無所有處解脫加行云何？修觀行者由何方便，入無所有處解脫定？答：初修業者，創修觀時，先應思惟識無邊處，為苦、麁、障，後應思惟無所有處，為靜、妙、離。……為攝散動馳流心故，專繫念思惟無所有處相，思惟此相，精勤勇猛，乃至令心相續久住，由斯加行，入無所有處解脫定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟如是無所有處，無二無轉，便能證入無所有處解脫定。」
↑  
《大毘婆沙論》：「云何非想非非想處？如契經說：『超一切無所有處，入非想非非想處，具足住，是名非想非非想處。』問：此何故名非想非非想處？答：此地中，無明了想相，亦無無想相故，名非想非非想處；無明了想相者，非如七地有想定故；亦無無想相者，非如無想及滅定故。由此地想，闇鈍羸劣，不明了不決定故，名非想非非想處。

問：欲界、非想非非想處，何緣無有無漏道耶？答：非田器故，謂：彼二地，非無漏道所依田器故，無漏道，二地中無。復次、斷有根故，謂：彼二地，是有根本，諸無漏道，斷有根本故，無漏道，二地中無。復次、斷二邊故，謂：彼二地，是下、上邊，諸無漏道，能斷二邊，住於中道故，彼地無。復次、欲界無定，亦非修地，非離染地；有頂闇鈍，不決似疑，諸無漏道，必依定界，修、離染地，明利決定故，二地無。復次、欲界地中，掉舉增上；有頂地中，寂止增上，非無漏道所依止處。」

《集異門論》：「問：此非想非非想處解脫加行云何？修觀行者由何方便，入非想非非想處解脫定？答：初修業者，創修觀時，先應思惟無所有處，為苦、麁、障，後應思惟非想非非想處，為靜、妙、離。……為攝散動馳流心故，專繫念思惟非想非非想處相，思惟此相，精勤勇猛，乃至令心相續久住，由斯加行，入非想非非想處解脫定。精勤數習此加行已，復進修行此定方便，謂：於加行所引生道，數習數修，數多所作。……由心安住、等住、近住，相續一趣，繫念一境，思惟如是非想非非想處，無二無轉，便能證入非想非非想處解脫定。」
↑ 《集異門論》：「八解脫者，云何為八？答：若有色，觀諸色，是第一解脫；內無色想，觀外諸色，是第二解脫；淨解脫，身作證、具足住，是第三解脫；……空無邊處，具足住，是第四解脫；……識無邊處，具足住，是第五解脫；……無所有處，具足住，是第六解脫；……入非想非非想處，具足住，是第七解脫；超一切非想非非想處，入想受滅，身作證、具足住，是第八解脫。 《大毘婆沙論》：「問：何故名解脫？解脫是何義？答：棄背義，是解脫義。問：若棄背故，名解脫者，何等解脫，棄背何心？答：初、二解脫，棄背色貪心；第三解脫，棄背不淨觀心；四無色處解脫，各自棄背次下地心；想受滅解脫，棄背一切有所緣心；故棄背義，是解脫義。尊者世友，作如是說：心於煩惱，解脫清淨，故名解脫。大德說曰：由勝解力，而得解脫，故名解脫。脇尊者言：有所背捨，故名解脫。……棄背欲界，及初靜慮識身所引，緣色貪心故，初、二靜慮，立初、二不淨解脫。第二、第三靜慮，無識身所引，緣色貪心故，第三、第四靜慮，不立初、二不淨解脫。第三解脫，在第四靜慮。……問：此淨解脫，為即有色、觀諸色？為即內無色想、觀外色耶？……答：應作是說，此淨解脫，即內無色想、觀外色。……問：修觀行者，何故修此淨解脫耶？答：欲試善根滿、未滿故，謂：觀行者，……若觀淨相，煩惱不生，乃知善根已得成滿故，觀淨相，修淨解脫。復次、修觀行者，觀不淨相，心沈慼故，善品不增；為令善品更增進故，復觀淨相，修淨解脫。如遊塚間，數觀屍穢，心沈慼故，善品不增；為令善品更增進故，觀妙園林，流泉池沼，或遊城邑，觀諸妙事，令心欣悅，能修勝善，此亦應然故，觀淨相。復次、修觀行者，久觀不淨，心便樂著，善品不增；為令善品得增進故，捨不淨觀，修淨解脫。復次、修觀行者，欲顯自心，堅牢不退，……顯自善根，有大勢力，謂：緣淨境煩惱不生，況緣餘境故，觀淨相，修淨解脫。復次、顯淨解脫，非諸有情皆能修起，唯妙勝解樂淨天歿，來生人中乃能修起故，修行者修淨解脫。」「問：何故第三靜慮，無解脫、勝處、遍處耶？答：非田器故，乃至廣說。復次、……前三靜慮，有尋、伺、喜、樂，及入、出息，擾亂事故，無淨解脫；後四勝處，前八遍處，緣淨妙境，能伏煩惱，其事甚難，是故必依無擾亂地，乃得成就。……復次、第三靜慮，有生死中，最勝受樂，能令行者，耽著迷亂故，無解脫、勝處、遍處。……」
若有色、觀諸色者，謂：彼於內各別色想，未遠離、未別遠離，未調伏、未別調伏，未滅沒、未破壞；……由勝解力，觀外諸色，或作青瘀，或作膿爛，或作破壞，或作離散，或作啄噉，或作異赤，或作骸骨，或作骨鎖，是名若有色觀諸色。……解脫者，謂此定中，所有善色、受、想、行、識，是名解脫。
內無色想、觀外諸色者，謂：彼於內各別色想，已遠離、已別遠離，已調伏、已別調伏，已滅沒、已破壞；……由勝解力，觀外諸色，或作青瘀，或作膿爛，或作破壞，或作離散，或作啄噉，或作異赤，或作骸骨，或作骨鎖，是名內無色、想觀外諸色。……
問：此淨解脫加行云何？修觀行者由何方便，入淨解脫定？答：初修業者，創修觀時，取青樹相，所謂青莖，青枝，青葉，青花，青菓，或取青衣，青嚴具相，或取所餘種種青相。既取如是諸青相已，由勝解力，思惟、想念、觀察、安立、信解，此色是某青相。……為攝散動馳流心故，於一青相，繫念思惟，謂此是青，非非青相，思惟此相，精勤勇猛，乃至令心相續久住，由斯加行入淨解脫定。精勤數習此加行已，復進修行此定方便，謂於加行所引生道，數習數修，數多所作。……由心安住、等住、近住，相續一趣，繫念一境，思惟青相，無二無轉，便能證入淨解脫定。如觀青相，觀黃、赤、白，隨其所應，亦復如是。……」